Bestuurder vas wat 42 skoolkinders met taxi vervoer | Netwerk24
Deur Ané van Zyl 16 Julie 2019 12:34
Verkeersbeamptes van Kaapstad het Dinsdagoggend 'n taxibestuurder naby Delft in hegtenis geneem vir roekelose en nalatige bestuur nadat hy 42 laerskoolkinders in die minibus vervoer het wat vir 16 mense bedoel is.
Een van die gladde bande van die minibustaxi wat Dinsdag voorgekeer is.
"Verkeersbeamptes het opgemerk dat die taxi baie vinnig ry, tussen voertuie deur vleg en ander voertuie op sperstrepe verbysteek," sê Richard Coleman, woordvoerder van Kaapstad se verkeersdiens Dinsdag in 'n verklaring.
"Die bestuurder het ook probeer om 'n voertuigbeheerpunt te ontduik. Hy is toe later op die hoek van Symphony-weg en Stellenbosch Arterial voorgekeer."
Daar het beamptes gesien dat die voertuig erg oorlaai is, onpadwaardig is en dat die bestuurder ses onbetaalde boetes van ongeveer R20 000 het. Daar is ook lasbriewe vir sy inhegtenisneming uitgereik.
Coleman sê die laerskoolleerlinge is deur ander voertuie na hul skole vervoer.
"Dié voorval is byna dieselfde as 'n ander voorval van Maandag waar nog 'n taxibestuurder in hegtenis geneem is vir roekelose en nalatige bestuur op die N1," sê Coleman.
"Dié bestuurder het 22 laerskoolleerlinge in sy voertuig gehad. Die bestuurder het geen lisensie of permit gehad nie en het vier uitstaande boetes ter waarde van R11 400 teen hom. Daar is ook lasbriewe vir sy inhegtenisneming uitgereik."
Vroeër vanjaar het verkeersbeamptes in Port Elizabeth tot 47 kinders in een taxi gevind. Dié 26-jarige bestuurder is ook onmiddellik in hegtenis geneem.
Nog 'n gladde band van die taxi.
Coleman sê dié gedrag is uiters kommerwekkend en die verkeersdiens doen 'n beroep op bestuurders om die lewens van hul jong passasiers, maar ook ander padgebruikers, in ag te neem.